[pic] | EUROPOS KOMISIJA | Briuselis, 2010.2.18 KOM(2010)52 galutinis KOMISIJOS KOMUNIKATAS EUROPOS PARLAMENTUI, TARYBAI IR AUDITO RŪMAMS Komisijos pasidalijamojo struktūrinių veiksmų valdymo priežiūros stiprinimo veiksmų plano poveikis KOMISIJOS KOMUNIKATAS EUROPOS PARLAMENTUI, TARYBAI IR AUDITO RŪMAMS Komisijos pasidalijamojo struktūrinių veiksmų valdymo priežiūros stiprinimo veiksmų plano poveikis SANTRAUKA Atsižvelgdama į Europos Audito Rūmų (toliau – Audito Rūmai) parengtą 2006 m. metinę ataskaitą[1], 2008 m. Komisija patvirtino pasidalijamojo struktūrinių veiksmų valdymo valstybėse narėse priežiūros stiprinimo veiksmų planą (toliau – veiksmų planas)[2]. Veiksmų plano tikslas – stiprinti Komisijos veiksmus, siekiant mažinti didelį klaidų, pasitaikančių kompensuojant struktūrinių veiksmų išlaidas, skaičių ir šalinti valstybių narių valdymo ir kontrolės sistemų (toliau – sistemos) trūkumus. Veiksmų plane pateikti 37 veiksmai, suskirstyti į 10 pagrindinių temų (žr. 4 priedą). 2008 m. ir 2009 m. jis buvo papildytas papildomomis priemonėmis ir programomis. Todėl Komisijos priežiūros veikla buvo platesnio pobūdžio nei buvo iš pradžių nustatyta veiksmų plane. 2009 m. gruodžio 2 d. Komisijos nariai P. Samecki ir V. Špidla pristatė pagrindinius rezultatus Europos Parlamento biudžeto kontrolės komitetui. Daugiau informacijos pateikiama 2008 m. lapkričio 5 d.[3], 2009 m. vasario 3 d.[4] ir 2009 m. spalio 28 d.[5] ataskaitose. Komunikate įvertinami rezultatai, veiksmų plano įgyvendinimo ir papildomų veiksmų, kuriuos Komisija vykdė pagal bendrą struktūrinių veiksmų audito strategiją (toliau – audito strategija), įgyvendinimo pirminis poveikis. Vertinime neatsižvelgiama į paprastus kiekybinius rodiklius, pvz., klaidų lygį ar susigrąžintąsias sumas, nes šias priemones sunku susieti su atskirais veiksmais. Pavyzdžiui, rekomendacijos ir mokymai padeda geriau suprasti teisės aktų reikalavimus, bet trumpuoju laikotarpiu jie neturi tiesioginio kiekybiškai įvertinamo poveikio. Todėl naudojamas atitinkamų kokybinių ir kiekybinių rodiklių derinys. Vykdant daugumą veiksmų, skirtų 1994–1999 m. ir 2000–2006 m. programavimo laikotarpiams, buvo siekiama tikslingesnės Komisijos audito veiklos ir griežtesnio finansinių klaidų ištaisymo. Todėl ištaisytų abiejų laikotarpių (1994–1999 m. ir 2000–2006 m.) finansinių klaidų vertė padidėjo, 2008 m. ir 2009 m. bendra vertė buvo 3,801 mlrd. EUR, palyginti su bendra 3,567 mlrd. EUR 2000–2007 m. laikotarpio klaidų verte. Tais atvejais, kai valstybės narės pripažįsta Komisijos pasiūlytą finansinių klaidų ištaisymą (2000–2009 m. taip buvo 70 % atvejų), jos gali perkelti Komisijos įnašą į papildomus tinkamus finansuoti projektus. Jeigu dėl finansinių klaidų ištaisymo sprendimą priima Komisija, atitinkamos sumos sugrąžinamos į ES biudžetą. Veiksmų planas buvo vykdomas tris programavimo laikotarpius. 1994–1999 m. programavimo laikotarpio svarbiausi rezultatai ir poveikis. - Šiuo laikotarpiu daugiausia dėmesio veiksmų plane skirta vykdomai finansinių klaidų ištaisymo procedūrai užbaigti. Bendra 2008–2009 m. ištaisytų ERPF, ESF ir SF finansinių klaidų vertė buvo 864 mln. EUR, neįskaitant prieš pradedant vykdyti veiksmų planą jau buvusios 1,4 mlrd. EUR klaidų vertės. 2008 ir 2009 m. rezultatai gauti daugiausia dėl 1994–1999 m. ERPF programų baigimo audito tyrimo, atlikto 2010 m. sausio mėn. 1994–1999 m. ESF finansinių klaidų ištaisymas: 13 programų, dėl kurių priimtas Komisijos sprendimas, ir dar 17 procedūrų, pradėtų 2008–2009 m. 2000–2006 m. programavimo laikotarpio svarbiausi rezultatai ir poveikis. - Komisija, atlikdama audito darbą, daugiausia dėmesio skyrė rizikingoms sritims, ji pradėjo ir baigė 50-ties didelės rizikos vadovaujančiųjų institucijų auditus, toliau stebėjo ir parengė valstybių narių veiksmų planus, ėmėsi veiksmų dėl visų klaidų, nustatytų Audito Rūmų 2006 m. metinėje ataskaitoje (veiksmai dėl Audito Rūmų 2007 ir 2008 m. nustatytų klaidų tebevykdomi) Šiais veiksmais siekiama patobulinti sistemas, o nustačius trūkumų taikyti mokėjimų sustabdymo ir finansinių klaidų ištaisymo procedūras, siekiant sumažinti ES biudžeto nuostolių riziką. Komisijai atlikus 2000–2006 m. laikotarpio auditą bendra 2008 ir 2009 m. ištaisytų finansinių klaidų vertė yra 2,9 mlrd. EUR (palyginti su aštuonerių metų laikotarpio prieš veiksmų planą 2,1 mlrd. EUR klaidų verte). Užbaigus programą tikimasi teigiamo poveikio, nes buvo pašalintos aptiktos klaidos. Pastebėta, kad rizika išlieka tik dėl kelių valstybių narių[6], o tai, kad generalinių direktoratų 2008 m. metinės veiklos ataskaitose geriau įvertintos valstybių narių sistemos, taip pat rodo, kad šios sistemos patobulėjo. - Komisijos veiksmai, kuriais siekiama iš valstybių narių gauti duomenų apie panaikintus mokėjimus ir susigrąžintas sumas, davė teigiamų rezultatų. Analizė rodo, kad pateikiami išsamesni ir tikslesni duomenys. Dėl tokio pagerėjimo galima geriau įvertinti nacionalinių kontrolės ir taisomųjų procedūrų veiksmingumą, tačiau yra galimybė pasiekti dar geresnių rezultatų. - Užbaigus 2000–2006 m. programas Komisija atliko pirmuosius parengiamuosius darbus – nustatė programų baigimo strategiją, teikė valstybėms narėms rekomendacijas ir organizavo mokymus, atliko programų baigimo deklaracijas rengiančių įstaigų[7] parengiamojo darbo apžvalgas. Užbaigiant programas bus galima nustatyti ir įvertinti šių prevencinių veiksmų poveikį pagal likutinių[8] klaidų lygį po programų užbaigimo. - Komisija atnaujino rekomendacijas dėl metinių suvestinių ir dar kartą pabrėžė, kad jos valstybėms narėms yra itin svarbios. 2008 m. Audito Rūmų metinėje ataskaitoje nurodyti tolesni veiksmai, kurių ėmėsi Komisija nustačiusi, kad valstybės narės nevykdo įsipareigojimų, ir patobulinimai, leidę kai kurioms valstybėms narėms pagerinti savo suvestines jas papildžius papildoma analize ar kitais elementais. 2007–2013 m. programavimo laikotarpio svarbiausi rezultatai ir poveikis. - 2007–2013 m. programavimo laikotarpiu Komisija įgyvendino griežtus prevencinius veiksmus, siekdama užtikrinti, kad nuo programavimo laikotarpio pradžios valstybėse narėse būtų įdiegtos patikimos sistemos prieš patenkinant bet kokių tarpinių mokėjimų kompensavimo paraiškas. Pirmoji priemonė – valstybių narių įdiegtų sistemų atitikties vertinimas. 2009 m. pabaigoje Regioninės politikos generalinis direktoratas (DG REGIO) ir Užimtumo, socialinių reikalų ir lygių galimybių generalinis direktoratas (DG EMPL) patvirtino atitikties vertinimo ataskaitas, į kurias įtraukta atitinkamai 91,6 % ir 90,8 % visų paskirtų sumų. Antroji prevencinė priemonė – nacionalinės audito strategijos. 2009 m. pabaigoje DG REGIO ir DG EMPL patvirtino strategijas, apimančias atitinkamai 97,1 % ir 100 % programų. - Komisija atliko atsitiktine tvarka atrinktų projektų auditą, vadovaudamasi Audito rūmų taikyta metodika. Preliminarus apie 5 % klaidų lygis, nustatytas atlikus šį tyrimą, rodo, kad pagal veiksmų planą Komisijos vykdomi veiksmai ir 2007–2013 m. laikotarpio patobulintos reguliavimo kontrolės nuostatos atitinka siekiamus tikslus. Tačiau tyrimo rezultatus reikėtų vertinti atsargiai, nes audito tyrimas apima iki ankstyvuoju programavimo laikotarpiu iki 2009 m. gegužės 31 d. atliktus mokėjimus iš 15 valstybių narių, kurios iki to laiko deklaravo išlaidas. - Reglamentai, susiję su 2007–2013 m. laikotarpiu, buvo iš dalies pakeisti siekiant supaprastinti taisykles, o ypač tam, kad būtų leidžiamos vienkartinės išmokos, vienodo dydžio norma taikant vieneto įkainius ir vienodo dydžio sumos, skirtos netiesioginėms sąnaudoms. Nuostatomis dėl supaprastintų išlaidų siekiama sumažinti valstybių narių administracinę naštą ir padėti užtikrinti, kad fondų lėšos būtų panaudojamos veiksmingiau ir teisingiau ir būtų padaroma mažiau klaidų. - Galiausiai 2000–2006 m. programavimo laikotarpio veiksmai irgi turėjo platesnio pobūdžio teigiamo poveikio 2007–2013 m. programų struktūrai ir veikimui, nes visi suinteresuotieji subjektai geriau informuoti apie galimus sistemų trūkumus ir tikėtinas pasekmes – buvo surengta svarbių mokymų ir pateikta rekomendacijų. Iš esmės Komisijos pasidalijamojo struktūrinių veiksmų valdymo priežiūra pagerėjo. Įžanga: rezultatai ir poveikis Kaip teigiama komunikate dėl veiksmų plano[9], veiksmų planas skirtas papildyti šiuo metu pagal audito strategiją aktyviai vykdomai audito veiklai ir padėti toliau vykdyti reikiamus veiksmus pagal Komisijos veiksmų planą dėl integruotos vidaus kontrolės sistemos[10]. Todėl jis nebuvo vykdomas atskirai, nes taikomos ir kitos priemonės, kuriomis gerinama ES bendro finansavimo kontrolė sanglaudos politikos srityje. Nors pagal veiksmų planą įgyvendintos priemonės, skirtos padėti gerinti kontrolę ir taip sumažinti klaidų lygį, nebus įmanoma išskirti šio veiksmų plano ar atskirų veiksmų poveikio klaidų lygiui. 1 skirsnyje pateikiami išsamūs rezultatai, o 2 skirsnyje nurodomas poveikis ir pateikiamos išvados. 1. Veiksmų plano rezultatai 2009 m. gruodžio 31 d. 1.1. 1. 2000–2006 m. bendrosios struktūrinių veiksmų audito strategijos veiksmai 1.1 priemonė . Komisijos nuomone, dėl šio veiksmo pagerėjo atrinktų didelės rizikos vadovaujančiųjų institucijų veikla, dėl to žymiai sumažėjo klaidų darymo rizika prieš programos užbaigimą. Svarbiausia pagrindžiamoji informacija . 50 atliktų auditų rezultatai: 11 teigiamų išvadų apie sistemos veikimą, 2 neigiamos nuomonės, dėl kurių Komisija jau pradėjo procedūras finansinėms klaidoms ištaisyti, 37 sąlyginės nuomonės, dėl kurių tarnybos vykdo ar vykdė tolesnius veiksmus atsižvelgdamos į gautus rezultatus. 2009 m. DG REGIO ir DG EMPL atliko atitinkamai 11 ir 6 papildomus auditus. 1.2 priemonė . DG REGIO ir DG EMPL atliko visus tolesnius veiksmus, susijusius su 24 ir 27 nacionalinių veiksmų planų, skirtų geriau šalinti sistemų trūkumus[11]. Ši priemonė leido išspręsti jau valstybių narių sistemose nustatytas problemas ir padėjo išvengti naujų klaidų. Svarbiausia pagrindžiamoji informacija . 22 teigiamos išvados apie užbaigtus privalomus valstybių narių veiksmus ir 2 atvejais atliktas finansinių klaidų ištaisymas pagal Komisijos sprendimą. Dėl likusių trijų veiksmų planų Komisija pradėjo procedūras mokėjimams sustabdyti. 1.3 priemonė . Komisija užbaigė 2000–2006 m. programavimo laikotarpio 32 ERPF programų, 11 ESF programų ir 60[12] Sanglaudos fondo projektų finansinių klaidų ištaisymo procedūras. Prie šios priemonės taip pat priskiriamas ir 1994–1999 m. laikotarpio[13] 32 ERPF programų finansinių klaidų ištaisymo procedūrų užbaigimas atliekant programų baigimo tyrimą, apimantį 54 programų (31,55 % visų iš ERPF paskirtų minėto laikotarpio sumų) ir iš šių programų atrinktų 1500 projektų auditą. Remiantis šiuo tyrimu, bendra daugiausia 2008 ir 2009 m. ištaisytų finansinių klaidų vertė buvo 777 mln. EUR[14] – tai yra 2,9 % visų audituotų tinkamų finansuoti išlaidų. Nors 1994–1999 m. ESF finansinių klaidų ištaisymo procedūros nebuvo įtrauktos į veiksmų planą, 2008–2009 m. buvo pasistūmėta į priekį – užbaigta 13 procedūrų priėmus Komisijos sprendimus, pagal kuriuos iš viso buvo susigrąžinta 44,8 mln. EUR, ir pradėta 17 naujų klaidų ištaisymo procedūrų. Todėl ši priemonė leido užtikrinti, kad pakoreguotos sumos būtų paskirtos teisiškai nepriekaištingiems projektams arba sugrąžintos į ES biudžetą. Svarbiausia pagrindžiamoji informacija . Komisija kas trys mėnesiai teikė Europos Parlamentui ataskaitas apie atliktą finansinių klaidų ištaisymą. 1, 2 ir 3 priedai. 1.4 priemonė. Komisija suintensyvino tolesnius veiksmus dėl patikinimo pareiškime minėtų atvejų. DG REGIO ir DG EMPL priėmė galutinę poziciją dėl 74 atvejų, kai audituotuose projektuose, susijusiuose su 2006 m. patikinimo pareiškimu, Audito Rūmai nustatė sistemingų ir pavienių klaidų. Pradėjus tolesnius veiksmus, klaidos buvo ištaisytos, pagerėjo valstybių narių sistemos ir tapo lengviau išvengti naujų klaidų. Svarbiausia pagrindžiamoji informacija. 28 atvejais valstybės narės ištaisė klaidas, 30 atvejų Komisija pradėjo finansinių klaidų ištaisymo procedūras, o 16 atvejų nagrinėjimas baigtas neatlikus klaidų ištaisymo, nes valstybės narės pateikė įrodymų, kad mokėjimai buvo teisiškai nepriekaištingi. Audito Rūmai nustatė, kad tolesni veiksmai, kurių Komisija ėmėsi dėl su 2006 m. patikinimo pareiškimu susijusių atvejų, buvo efektyvūs[15]. DG REGIO ir DG EMPL priėmė galutinę poziciją dėl su 2006 m. patikinimo pareiškimu susijusių 84 % atvejų ir prireikus pradėjo lėšų susigrąžinimo procesą. 2009 m. Komisija jau ėmėsi tolesnių veiksmų dėl 2008 m. patikinimo pareiškimo. 1.2. 2. Pagrindiniai įgyvendinami veiksmų plano dėl integruotos vidaus kontrolės sistemos veiksmai Struktūrinių fondų audito tarnybų ir nacionalinių audito tarnybų veikla buvo vis labiau koordinuojama siekiant nustatyti standartinius audito metodus, buvo renkami duomenys apie kontrolės sąnaudas remiantis komunikatu dėl toleruotinos klaidų darymo rizikos[16], pasiūlyta rekomendacijų ir mokymų vadovaujančiosioms ir tvirtinančiosioms institucijoms, pasirašytos 9 „pasitikėjimo sutartys“. Svarbiausia pagrindžiamoji informacija . Kaip nurodoma 2009 m. vasario mėn. priimto Komisijos veiksmų plano dėl integruotos vidaus kontrolės sistemos poveikio ataskaitoje[17], šie veiksmai įgyvendinti. 1.3. 3. 2000–2006 m. programų ir projektų baigimo prevenciniai veiksmai Komisija užbaigė programų baigimo deklaraciją rengiančių įstaigų veiklos audito tyrimą – dabar jos gali geriau vykdyti baigimo procesą. Komisija ir kitos susijusios institucijos aktyviai ėmėsi tolesnių veiksmų dėl pastebėtų trūkumų, į kuriuos bus atsižvelgta Komisijos audito strategijoje dėl programų baigimo. Be programų baigimo tema surengtų seminarų valstybėse narėse, 2008 m. Komisija surengė tokį seminarą Briuselyje visoms valstybėms narėms, o 2009 m. – programų baigimo deklaraciją rengiančioms įstaigoms skirtą susitikimą techniniams klausimams aptarti, jame valstybių narių atstovai pristatė pranešimus apie savitarpio mokymosi skatinimą keičiantis gerąja patirtimi. Svarbiausia pagrindžiamoji informacija . Tyrimo objektas – baigimo deklaraciją rengiančios įstaigos, atsakingos už 76 % visų išlaidų. Užregistruotus klausimus ir atsakymus ir kitą informaciją iš programų baigimo konferencijos galima rasti http://ec.europa.eu/regional_policy/conferences/closure/qa_en.htm. Techninė informacija iš susitikimo pateikiama CIRCA svetainėje, http://circa.europa.eu . 1.4. 4. 2007–2013 m. programavimo laikotarpio prevenciniai veiksmai Iki 2009 m. pabaigos DG REGIO ir DG EMPL gavo 428 programų (tai yra 98,6 % bendro skaičiaus) atitikties vertinimo ataskaitas. Patvirtintos 379, atmesta 20, dėl kurių valstybės iš naujo turi teikti paraiškas, likusios sustabdytos arba tebenagrinėjamos. Bendra išvada: Komisijos rekomendacijų iš esmės buvo laikomasi, ir daugeliu atveju Komisija galėjo vadovautis nepriklausomų auditorių pateikta palankia nuomone apie reikalavimus atitinkančią sistemų struktūrą. Atitikties vertinimas yra svarbus siekiant sumažinti klaidų darymo rizikos lygį vykdant struktūrinius veiksmus, nes Komisija negali atlikti konkrečiai programai skirtų tarpinių mokėjimų, kol nepatvirtinama programos sistemų struktūra. Komisija ir valstybės daug investavo į šią naują prevencinę priemonę, kad nuo pat programavimo laikotarpio pradžios sistemos būtų patikimos ir atitiktų visus reikalavimus. Komisijai buvo pateiktos 425 nacionalinio audito strategijos (tai 98,6 % visų programų) – ji patvirtino 420, 2 atmetė, o 3 tebenagrinėja. Taip užtikrinama, kad valstybės narės būtų parengusios tinkamas audito strategijas, leidžiančias greitai nustatyti sistemų trūkumus ir klaidų darymo riziką. Taryba ir Parlamentas priėmė keletą 2008 ir 2009 m. Komisijos pasiūlytų svarbių supaprastinimo priemonių, skirtų 2007–2013 m. reguliavimo sistemai. Kai kurios svarbiausios priemonės – finansų inžinerijos priemonės, projektai, iš kurių gaunamos pajamos, leidimas ERPF ir ESF atveju naudoti vienkartines išmokas ir vienodo dydžio normas taikant vieneto įkainius, o ERPF išlaidų atveju – platesnės galimybės deklaruoti vienodo dydžio sumas, skirtas netiesioginėms sąnaudoms – tokiu būdu tampa žymiai paprasčiau valdyti projektus, kuriuos įgyvendina mažos organizacijos. Komisija parengė išsamias gaires su gerosios patirties pavyzdžiais, surengė mokymus apie 2007–2013 m. reglamentus, toliau platino valstybėms narėms mokymų medžiagą ir skatino nacionalines institucijas pasinaudoti naujomis sąnaudų supaprastinimo galimybėmis. Svarbiausia pagrindžiamoji informacija . Supaprastinimo priemonės įtrauktos į 2009 m. gegužės 6 d. Reglamentą (EB) Nr. 396/2009, 2008 m. gruodžio 18 d. Reglamentą (EB) Nr. 1341/2008 ir 2009 m. rugsėjo 1 d. Reglamentą Nr. 846/2009. Brošiūrą dėl atitikties reikalavimams galima rasti http://ec.europa.eu/regional_policy/sources/docgener/presenta/pres_en.htm. Dėl aiškinamosios pastabos apie supaprastintas sąnaudas buvo tartasi su valstybių narių ekspertais ir 2010 m. sausio mėn. ji buvo galutinai parengta. Visos aiškinamosios pastabos pateikiamos http://circa.europa.eu . 1.5. 5. Veiksmai pirminiam tikrinimui nacionaliniu mastu pagerinti Komisija atliko visus suplanuotus veiksmus, kuriais siekiama didesnio pirmo lygmens vadovaujančiųjų institucijų tikrinimo veiksmingumo – jie yra pagrindinė priemonė išvengti klaidų. Ji surengė vadovaujančiosioms ir tvirtinančiosioms institucijoms skirtų seminarų, įskaitant seminarus dėl viešųjų pirkimų, ir pateikė visas veiksmų plane nurodytas aiškinamąsias pastabas. Svarbiausia pagrindžiamoji informacija . Informacija apie vadovaujančiosioms ir tvirtinančiosioms institucijoms skirtus seminarus pateikiama http://ec.europa.eu/regional_policy/conferences/manauth/programme_en.htm ir http://ec.europa.eu/regional_policy/conferences/trainers/programme_en.htm. Instruktorių rengimo seminaro metu naudoto klausimyno atsakymai rodo, kad visi respondentai panaudojo seminaro medžiagą toliau rengdami mokymus kolegoms iš savo šalies ar papildomai juos informuodami. 1.6. 6. Veiksmai ataskaitoms apie valstybių narių finansinių klaidų ištaisymą pagerinti Komisija dėjo daug pastangų valstybių narių finansinių klaidų ištaisymo sistemoms pagerinti. Sumos, apie kurias pranešta 2008 m., buvo žymiai didesnės nei ankstesniais metais, nes valstybės narės pateikė išsamesnę informaciją[18]. Komisija atliko valstybių narių lėšų susigrąžinimo sistemų kokybės patikrinimus vietoje (2008 m. buvo surengtos misijos į 10[19] valstybių narių, o 2009 m. – misijos į kitas 9[20] valstybes nares). Likusiose valstybėse narėse bus apsilankyta 2010 m. Kol kas rezultatai rodo, kad valstybių narių institucijos paprastai laikosi reikalavimų, tačiau, kaip patvirtino Audito Rūmai, ne visi duomenys yra išsamūs, o pažeidimų registravimo ir pranešimo sistemose yra tam tikrų trūkumų. Atsižvelgdama į šiuos duomenis Komisija patikslino aiškinamąją pastabą apie panaikintus mokėjimus ir susigrąžintas sumas, kuri 2010 m. sausio mėn. buvo pateikta valstybėms narėms, prieš parengiant paskutinę 2000–2006 m. programų metinę ataskaitą ir pirmą 2007–2013 m. programų ataskaitą. Svarbiausia pagrindžiamoji informacija . Aiškinamoji pastaba dėl panaikintų mokėjimų ir susigrąžintų sumų 2010 m. sausio mėn. buvo pateikta valstybėms narėms Fondų koordinavimo komitete (COCOF). 2008 m. metinėje ataskaitoje Audito Rūmai nustatė, kad valstybių narių lėšų susigrąžinimo sistemos buvo „iš dalies veiksmingos“. 1.7. 7 ir 8. Veiksmai Komisijos audito veiklos poveikiui sustiprinti Taikant griežtesnį metodą pagerėjo finansinių klaidų ištaisymo ir mokėjimų sustabdymo lygis. 2009 m. Komisija priėmė 7 sprendimus dėl mokėjimų sustabdymo, o 2008 m. – 10[21]. Komisijai atlikus audito veiklą, 2008 m. ir 2009 m. ištaisytų finansinių klaidų bendra vertė buvo 3,80 mlrd. EUR, palyginti su 2000–2007 m. ištaisytų klaidų 3,57 mlrd. EUR verte. Be to, apskaičiuota, kad 2009 m. pabaigoje tebetaisomų finansinių klaidų vertė buvo 942 mln. EUR. Svarbiausia pagrindžiamoji informacija . Žr. 1, 2 ir 3 priedus. Be to, 2008 m. Audito Rūmų metinėje ataskaitoje teigiama, kad Komisijos pateikti jos audito veiklos duomenys apie finansinių klaidų ištaisymą yra patikimi (1.16 punktas). 1.8. 9 ir 10. Veiksmai metinės audito ataskaitos patikimumui pagerinti ir Finansinio reglamento 53b straipsnyje numatytų metinių suvestinių naudingumui padidinti DG REGIO ir DG EMPL, parengę 2007 m. metines veiklos ataskaitas, visiškai įgyvendino visus veiksmus, išvardytus veiksmų plane, atsižvelgdami į Audito Rūmų rekomendacijas. Tais atvejais, kai valstybės narės metinėse suvestinėse pateikė išvadą ar patikimumo deklaraciją, generaliniai direktoratai panaudojo šią informaciją pačių parengtam nacionalinių sistemų vertinimui pagrįsti. Be to, Komisija patikslino aiškinamąją pastabą, kad būtų atsižvelgta į Europos Parlamento užsakyto tyrimo rekomendacijas, pvz., kad būtų pabrėžta papildomą naudą suteikiančių elementų svarba ir pašalinta perteklinė informacija. Svarbiausia pagrindžiamoji informacija . 2007 ir 2008 m. metinėse ataskaitose Audito Rūmai pripažino, kad DG REGIO ir Dg EMPL metinių veiklos ataskaitų kokybė ir nauda pagerėjo ir kad Komisija tinkamai vykdė metinių suvestinių priežiūrą, parengdama aiškias gaires ir nagrinėdama jų nesilaikymo atvejus. Patikslinta aiškinamoji pastaba dėl metinių suvestinių buvo aptarta su valstybių narių atstovais COCOF posėdžiuose, surengtuose 2009 m. spalio ir gruodžio mėn. 2. Pirminis veiksmų plano poveikis ir išvados Dėl veiksmų pobūdžio ir dėl to, kad klaidų lygio mažinimas yra pastovus, bet ilgokas procesas, šis pirminio poveikio vertinimas gali būti tik preliminarus. Daugiau informacijos apie rodiklius, kurie bus skirti veiksmų planui ir iš esmės matuojami pagal klaidų lygio pokyčius, bus gauta nacionalinėms ar ES institucijoms atlikus būsimo audito veiklą. Yra bent trys sritys, kuriose Komisija tikisi apčiuopiamo poveikio, kylančio dėl pagal veiksmų planą įgyvendintų veiksmų. 2.1. Pirmieji 2007–2013 m. programų auditai rodo teigiamus rezultatus Siekdama įvertinti, ar aprašytų veiksmų pirminis poveikis naujai įgyvendintų 2007–2013 m. programų veiksmų teisėtumui buvo teigiamas , Komisija nusprendė atlikti audito tyrimą taikydama tokią pačią metodiką, kurią taikė ir Audito Rūmai, atlikdami patikinimo pareiškimų auditus. Specialusis tyrimo tikslas buvo atsitiktine tvarka atrinktoje statistinėje 180 veiksmų imtyje nustatyti klaidų lygį 2007–2013 m. laikotarpio[22] išlaidose, kurias valstybės narės deklaravo Komisijai 2007 m. sausio 1 d.–2009 m. gegužės 31 d. ir kurios susijusios su struktūriniais fondais ir Sanglaudos fondu. Remiantis preliminariais rezultatais klaidų lygis yra apie 5 %. Šie rezultatai rodo, kad 2007–2013 m. reguliavimo sistemos sustiprintos kontrolės nuostatos ir Komisijos taikomos prevencinės priemonės, aprašytos šiame komunikate, atitinka siekiamus tikslus. Tačiau šio tyrimo rezultatus apie klaidų lygį reikėtų aiškinti atsargiai, nes tyrimas atliktas programavimo laikotarpio pradžioje, o atrinktos mokėjimų imties sritis apsiribojo 15 valstybių narių[23], t. y. tų, kurios iki 2009 m. gegužės mėn. pabaigos pateikė tarpinių mokėjimų paraiškas. Tyrimo rezultatai bus galutinai parengti pirmoje 2010 m. pusėje, užbaigus prieštaringų nuomonių derinimo su valstybėmis narėmis procedūrą. Daugiau informacijos apie klaidų lygio poveikį bus gauta, kai paaiškės nacionalinių audito institucijų, kurios privalo kasmet teikti statistinėmis veiksmų imtimis grindžiamo audito rezultatų ataskaitas, arba ES institucijų (Komisijos auditai, patikinimo pareiškimų auditai) būsimo audito veiklos rezultatai. 2.2. Geresnė Komisijos pasidalijamojo fondų valdymo priežiūra Sustiprintą Komisijos priežiūros funkciją galima vertinti atsižvelgiant į padidėjusį daugiametės kontrolės sistemos veiksmingumą. 2000–2006 m. laikotarpis: dviejų generalinių direktoratų 2008 m. metinės veiklos ataskaitos rodo, kad 2007–2008 m.[24] valstybių narių sistemų veikla iš esmės pagerėjo. Komisija taip pat mano, kad likutinė klaidų darymo rizika užbaigus programas galėtų įrodyti sistemos veiksmingumą. Šiuo metu neįmanoma daryti išvados dėl 2000–2006 m. likutinės klaidų darymo rizikos programų užbaigimo metu, nes dauguma programų bus baigtos 2010 m., o rezultatų auditas gali prasidėti tik 2011 m. Tačiau nestatistinis programų užbaigimo audito tyrimas, apimantis 1994–1999 m. ERPF programų imtį[25], kurį DG REGIO užbaigė 2010 m. sausio mėn., rodo, kad užbaigiant programas ir ištaisius visas finansines klaidas, žymiai sumažėjo bendra klaidų darymo rizika. Be to, galima tikėtis, kad dėl daugybės prevencinių veiksmų, kurių buvo imtasi užbaigiant 2000–2006 m. programas (žr. 1.3 punktą), 2000–2006 m. programų užbaigimo procesas irgi duos panašių teigiamų rezultatų. 2.3. Komisija veiksmingai ištaisė finansines klaidas, kad sumažėtų ES biudžeto nuostolių rizika Dauguma 1994–1999 m. ir 2000–2006 m. programavimo laikotarpių pagrindinių veiksmų buvo susiję su Komisijos audito veikla ir griežtesniu finansinių klaidų ištaisymo procedūrų taikymu. Todėl ištaisytų abiejų laikotarpių finansinių klaidų vertė padidėjo, 2008 m. ir 2009 m. ištaisytų klaidų bendra vertė buvo 3,801 mlrd. EUR, palyginti su 2000–2007 m. ištaisytų klaidų 3,567 mlrd. EUR bendra verte. Komisija siekė užtikrinti, kad pakoreguotos sumos būtų paskirtos teisiškai nepriekaištingiems projektams arba sugrąžintos į ES biudžetą. Iš viso Komisija pasiūlė, o valstybės narės patvirtino 5,2 mlrd. EUR vertės ištaisytas finansines klaidas (šiuo atveju valstybės narės gali minėtas išlaidas paskirti kitiems projektams), o pati Komisija priėmė sprendimą dėl 2,1 mlrd. EUR vertės ištaisytų finansinių klaidų (šiuo atveju sumos buvo sugrąžintos į ES biudžetą). Finansinių klaidų ištaisymo lygis rodo, kad Komisija ryžtingai imasi veiksmų nustačius rimtų trūkumų valstybių narių sistemose. Finansinių klaidų ištaisymas turi atgrasomojo poveikio – valstybės narės skatinamos ateityje užkirsti kelią netinkamam ES lėšų valdymui, nes net jeigu lėšos lieka valstybėse narėse, jos privalo rasti lėšų bendrai finansuoti projektams, pakeičiantiems projektus, kurių finansinės klaidos yra ištaisomos, ir padėti pašalinti įgyvendinimo laikotarpiu aptiktas klaidas, kad užbaigiant programas sumažėtų likutinė klaidų darymo rizika. 2.4. Išvados Iš esmės Komisija sustiprino pasidalijamojo struktūrinių veiksmų valdymo priežiūrą ir ėmėsi ryžtingų veiksmų, kad būtų atsižvelgta į neįgyvendintas Audito Rūmų rekomendacijas. - Komisija pasiekė rezultatų visų veiksmų atžvilgiu ir padėjo pagrindus toliau siekti geresnių rezultatų. Todėl, jos nuomone, veiksmų planas yra įgyvendintas, o tikslai pasiekti. - Komisija sieks visapusiškai pasinaudoti naujo 2007–2013 m. programavimo laikotarpio teisinėmis nuostatomis (įskaitant nuostatas dėl sąnaudų supaprastinimo), kad būtų mažinamas klaidų lygis, o naudodamasi veiksmų planu pasiekta pažanga vykdys griežtus priežiūros veiksmus (jos audito strategijos įgyvendinimas), ir teiks informaciją apie esamą padėtį rengdama metines veiklos ataskaitas. - Kontrolės sistemos paskirtis – kuo labiau sumažinti klaidų lygį: vykdant struktūrinius veiksmus šia daugiamete kontrolės sistema siekiama sumažinti likutinę klaidų darymo riziką. Tačiau dėl kontrolės sistemų neturėtų pernelyg išaugti sąnaudos, o šios sistemos turi būti plėtojamos remiantis aiškiu ir bendru sąnaudų ir rizikos pusiausvyros supratimu, atsižvelgiant į ES lygmens naudą, atsirandančią dėl investicijų į tam tikras sritis. Pažanga šioje srityje bus užtikrinta vykdant Komisijos toleruotinos klaidų darymo rizikos iniciatyvą. Ne vėliau kaip 2012 m. Komisija pateiks pasiūlymą dėl sanglaudos politikos srities toleruotinos klaidų darymo rizikos lygio, grindžiamo 2010 m. išlaidomis, kurios daugiausia bus reglamentuojamos 2007–2013 m. teisės aktais. Komisija ragina Tarybą ir Europos Parlamentą parengti bendrą su ES intervenciniais veiksmais susijusių kontrolės sąnaudų politinį įvertinimą ir įvertinti kiekvienoje iš šių sričių toleruotiną klaidų darymo rizikos lygį, - Visi suinteresuotieji subjektai turėtų atkreipti dėmesį į tai, kad teisės aktų pakeitimų poveikis klaidų lygiui atsiranda tik po tam tikro laiko. 2007–2013 m. laikotarpiui skirta teisinė sistema buvo nustatyta 2006 m., bet didžioji struktūrinių veiksmų išlaidų dalis ja bus reglamentuojama tik nuo 2010 m. Siekiant užtikrinti, kad naujos teisinės iniciatyvos būtų suderintos, bus labai svarbu sanglaudos politikos tikslus derinti su šios politikos įgyvendinimo, valdymo ir kontrolės priemonėmis. - Valstybės narės turi parodyti, kad pasiryžusios gerinti atskaitomybę laikydamosi Komisijos gairių dėl metinių suvestinių, kad jos taptų papildoma vertinga patikinimo priemone. Nors teisiniame metinių suvestinių pagrinde šiuo metu nenumatytas bendras patikinimo pareiškimas, Komisija skatina valstybes nares imti pavyzdį iš 9 kitų valstybių narių, kurios 2009 m. pateikė patikimumo pareiškimus, ir imtis kitų atitinkamų priemonių (pvz., teikti savanoriškas nacionalines deklaracijas), kad parodytų pasiryžimą užtikrinti patikimą fondų valdymą. - Anot Audito Rūmų , dar galima pasiekti tikrai geresnių rezultatų. Jų bus galima pasiekti tik jeigu šioje veikloje visapusiškai dalyvaus valstybės narės, kurios yra pirmiausia ir atsakingos už tai, kad jų sistemos tinkamai veiktų. Priėmus Lisabonos sutartį ir pradėjus taikyti 2007–2013 m. laikotarpiui skirtas sustiprintos kontrolės nuostatas, ši atsakomybė dar padidėja. 1priedas. Ištaisytų finansinių klaidų suvestinė[26], struktūrinių fondų[27] ir Sanglaudos fondo finansines klaidas ištaisyti pasiūlė ar dėl jų sprendimą priėmė Komisija, pagal kaupiamąjį principą, mln. EUR Fondas / laikotarpis | Visos ištaisytos 2000–2007 m. finansinės klaidos[28] | Visos ištaisytos 2008 m. finansinės klaidos[29] | 2009 m. valstybių narių patvirtintos ištaisytos finansinės klaidos | Ištaisytos finansinės klaidos pagal 2009 m. Komisijos sprendimą (3 priedas) | Visos ištaisytos 2009 m. finansinės klaidos | Visos ištaisytos 2008–2009 m. finansinės klaidos | Iš viso 2000–2009 m. | ERPF 2000–2006 m. | 1 561 | 619 | 1 465 | 79 | 1 544 | 2 163 | 3 724 | SF 2000–2006 m. | 103 | 54 | 68 | 2 | 70 | 124 | 227 | ESF 2000–2006 m. | 475 | 496 | 154 | 0 | 154 | 650 | 1 125 | 2000–2006 m. tarpinė suma | 2 139 | 1 169 | 1 687 | 81 | 1 768 | 2 937 | 5 076 | ERPF 1994–1999 m. | 858 | 330 | 55 | 386 | 441 | 771 | 1 629 | SF 1994–1999 m. | 225 | 38 | 10 | 0 | 10 | 48 | 273 | ESF 1994–1999 m. | 345 | 26 | 0 | 19 | 19 | 45 | 390 | 1994–1999 m. tarpinė suma | 1 428 | 394 | 65 | 405 | 470 | 864 | 2 292 | Iš viso | 3 567 | 1 563 | 1 752 | 486 | 2 238 | 3 801 | 7 368 | 2 priedas. 2009 m. sprendimų dėl mokėjimų sustabdymo suvestinė ir tebetaisomos finansinės klaidos (2009 m. gruodžio 31 d.) Fondas / laikotarpis | Komisijos sprendimų dėl mokėjimų sustabdymo skaičius | Tebetaisomos finansinės klaidos[30] | Programų / projektų skaičius | Numatyta suma (mln. EUR) | ERPF 2000–2006 m. | 6 | 67 | 325 | SF 2000–2006 m. | 99 | 153 | ESF 2000–2006 m. | 1 | 13 | 141 | ERPF 1994–1999 m. | 1[31] | 116 | SF 1994–1999 m. | 3 | 3 | ESF 1994–1999 m. | 17 | 204 | Iš viso | 7 | 200 | 942 | 3 priedas. Išsamesnė informacija apie 2009 m. Komisijos sprendimus dėl finansinių klaidų ištaisymo ir mokėjimų sustabdymo (2009 m. gruodžio 31 d.) Valstybė narė | Programos laikotarpis | Fondas | Programa | Suma (mln. EUR) | Finansinių klaidų ištaisymas | Italija | 2000–2006 | ERPF | Puglia | 79,33 | Vokietija | 2000–2006 | ERPF | Mecklenburg–Vorpommern | 0,05 | Tarpinė suma | 79,38 | Ispanija | 2000–2006 | SF | Asturias | 0,07 | Ispanija | 2000–2006 | SF | Cantabria | 0,69 | Ispanija | 2000–2006 | SF | Norte–Galicia | 0,87 | Ispanija | 2000–2006 | SF | Galicia | 0,17 | Tarpinė suma | 1,80 | Vokietija | 1994–1999 | ERPF | MVĮ Sachsen–Anhalt | 1,95 | Vokietija | 1994–1999 | ERPF | Sachsen–Anhalt | 5,14 | Vokietija | 1994–1999 | ERPF | Schleswig–Holstein | 0,48 | Vokietija | 1994–1999 | ERPF | Saarland 2 tikslas | 8,33 | Vokietija | 1994–1999 | ERPF | Saarland | 4,99 | Vokietija | 1994–1999 | ERPF | Nordrhein–Westfalen–Leader | 0,22 | Vokietija | 1994–1999 | ERPF | Nordrhein–Westfalen | 23,55 | Italija | 1994–1999 | ERPF | Sardenia | 40,50 | Italija | 1994–1999 | ERPF | Energia | 0,50 | Portugalija | 1994–1999 | ERPF | MTE | 18,52 | Ispanija | 1994–1999 | ERPF | Andalucia | 219,33 | Ispanija | 1994–1999 | ERPF | Pais Vasco | 27,88 | Jungtinė Karalystė | 1994–1999 | ERPF | North East of England 2 tikslas | 8,44 | Jungtinė Karalystė | 1994–1999 | ERPF | Manchester, Lancashire and Cheshire | 18,04 | Interreg | 1994–1999 | ERPF | Cadses IT, EL, DE | 1,55 | Interreg | 1994–1999 | ERPF | Rhin–Meuse | 7,07 | Tarpinė suma | 386,49 | Liuksemburgas | 1994–1999 | ESF | 3 tikslas (viešieji rėmėjai) | 0,84 | Liuksemburgas | 1994–1999 | ESF | 3 tikslas (privatūs rėmėjai) | 0,64 | Liuksemburgas | 1994–1999 | ESF | 5b tikslas | 0,13 | Liuksemburgas | 1994–1999 | ESF | 4 tikslas | 0,26 | Ispanija | 1994–1999 | ESF | Andalucía | 16,84 | Belgija | 1994–1999 | ESF | Meetjesland 5 tikslas | 0,04 | Suomija | 1994–1999 | ESF | 3 tikslas | 0,01 | Tarpinė suma | 18,76 | Iš viso | 486,43 | Sprendimo priėmimo data | Mokėjimų sustabdymas | Italija | 2000–2006 | ERPF | Abruzzo | 2009 m. sausio 28 d.[32] | Interreg | 2000–2006 | ERPF | Graikija/Italija | 2009 m. sausio 28 d.[33] | Interreg | 2000–2006 | ERPF | Archimed | 2009 m. birželio 12 d. | Interreg | 2000–2006 | ERPF | Danija/Švedija | 2009 m. rugsėjo 2 d. | Vokietija | 2000–2006 | ERPF | Saarland | 2009 m. spalio 5 d. | Vokietija | 2000–2006 | ERPF | Baden–Württemberg | 2009 m. lapkričio 18 d. | Ispanija | 2000–2006 | ESF | Iniciativa Empresarial | 2009 m. rugpjūčio 21 d. | 4 priedas. Veiksmų planas . Veiksmas | EAR rekomendacija | Tikslas | 1. 2000–2006 m. bendrosios struktūrinių veiksmų audito strategijos veiksmai | 1.1. | Atlikti tikslinius didelės rizikos vadovaujančiųjų institucijų auditus (2000–2006 m.). | Didžiausią dėmesį skirti pirminiam valdymo tikrinimui valstybėse narėse. Vykdyti veiksmingesnę Komisijos priežiūrą, kad sumažėtų valstybių narių sistemų gedimo pavojus. | Didžiausius išteklius skirti didelės rizikos institucijų auditui, siekiant sumažinti galimą likutinę riziką. | 1.2. | Tikrinti, kaip valstybės narės įgyvendina 27 galiojančius veiksmų planus, siekiant pašalinti rimtus tų valstybių narių valdymo ir kontrolės sistemų trūkumus. | Didžiausią dėmesį skirti pirminiam valdymo tikrinimui valstybėse narėse. Vykdyti veiksmingesnę Komisijos priežiūrą, kad sumažėtų valstybių narių sistemų gedimo pavojus. | Gauti pagrįstą patikinimą, kad valstybių narių valdymo ir kontrolės sistemos yra veiksmingos ir apsaugo ES biudžetą. | 1.3. | Baigti 20 šiuo metu vykdomų 2000–2006 m. mokėjimų sustabdymo ir finansinių klaidų ištaisymo procedūrų ir 34 1994–1999 m. programų baigimo audito finansinių klaidų ištaisymo procedūras. | Sustiprinti Komisijos audito veiklos poveikį veiksmingiau taikant mokėjimų sustabdymo ir finansinių klaidų ištaisymo procedūras. | Gauti pagrįstą patikinimą, kad valstybių narių valdymo ir kontrolės sistemos yra veiksmingos ir apsaugo ES biudžetą. | 1.4. | Tikrinti atskirų esminių klaidų 2006 m. patikinimo pareiškime ištaisymą ir galimas pasekmes sistemoms. | Vykdyti veiksmingesnę Komisijos priežiūrą, kad sumažėtų valstybių narių sistemų gedimo pavojus. | Įsitikinti, kad buvo imtasi taisomųjų priemonių ES biudžetui apsaugoti. | 2. Pagrindiniai įgyvendinami veiksmų plano dėl integruotos vidaus kontrolės sistemos veiksmai | 2.1. | 9 veiksmas „Parengti veiksmingas priemones keistis audito ir kontrolės rezultatais bei skatinti bendrą audito metodą“. | Sustiprinti struktūrinių fondų kontrolės sistemų grįžtamojo ryšio mechanizmus. | Koordinuoti audito ir kontrolės veiklą, siekiant padidinti jos veiksmingumą. | 2.2. | 10 veiksmas „Sudaryti ERPF kontrolės išlaidų pradinę sąmatą ir analizę“. | Remiantis Audito Rūmų nuomone Nr. 2/2004 įgyvendinti Komisijos veiksmų planą dėl integruotos vidaus kontrolės sistemos. | Sukurti kontrolės sąnaudų ir naudos pusiausvyrą. | 2.3. | 11N veiksmas „Įvertinti susigrąžintų sumų ir ištaisytų finansinių klaidų nacionalinių stebėsenos ir atskaitomybės sistemų patikimumą“. | Užtikrinti, kad pranešimai apie ištaisytas finansines klaidas ir susigrąžintas sumas būtų išsamūs, skaidrūs ir patikimi. | Pagerinti informacijos apie finansinių klaidų ištaisymą sklaidą (žr. 6 veiksmą). | 2.4. | 14b veiksmas „Paramos gavėjams ir (arba) tarpininkaujantiems subjektams pateikti gaires apie tikrinimą ir kontrolės grandžių atsakomybę“. | Paskatinti naudotis 2007–2013 m. laikotarpio supaprastinimu ir sudaryti tam sąlygas. | Išvengti klaidų ir sumažinti grėsmę ES biudžetui (žr. 4 ir 5.2 veiksmus). | 2.5. | 15 veiksmas „Skatinti struktūrinių fondų „pasitikėjimo sutarčių“ iniciatyvą“ (leidžiančią Komisijai pasitikėti nacionaliniu auditu 2000–2006 m. laikotarpiu ir sudarančią sąlygas panašiam bendradarbiavimui 2007–2013 m.). | Vykdyti veiksmingesnę Komisijos priežiūrą, kad sumažėtų valstybių narių sistemų gedimo pavojus. | Geriau koordinuoti audito veiklą, kad būtų galima pasitikėti nacionalinių audito įstaigų darbu. | 2.6. | 16 veiksmas „Struktūrinių fondų audito standartų koordinavimas, klaidų lygio atskaitomybė ir t. t.“. | Vykdyti veiksmingesnę Komisijos priežiūrą, kad sumažėtų valstybių narių sistemų gedimo pavojus. | Gerinti integruotos vidinės kontrolės sistemą nustatant standartinius audito metodus. | 3. 2000–2006 m. programų ir projektų baigimo prevenciniai veiksmai | 3.1. | Baigti programų baigimo deklaraciją rengiančių įstaigų (2000–2006 m.) veiklos auditą. | Užtikrinti, kad būtų laikomasi baigimo procedūrų. | Prevencinė kontrolė, siekiant užtikrinti, kad per baigimo procesą neteisėtos išlaidos būtų nustatomos veiksmingai. | 3.2. | Baigti rengti vidines procedūras, užtikrinančias kruopštų baigimo dokumentų tikrinimą. | Užtikrinti, kad būtų laikomasi baigimo procedūrų. | Užtikrinti, kad Komisijos tarnybos būtų tinkamai pasirengusios baigti programas. | 3.3. | Geriau informuoti valstybes nares apie 2006 m. Komisijos parengtas programų baigimo gaires. | Užtikrinti, kad būtų laikomasi baigimo procedūrų. | Užtikrinti, kad valstybės narės būtų tinkamai pasirengusios baigti programas. | 4. 2007–2013 m. programavimo laikotarpio prevenciniai veiksmai | 4.1. | Atitikties vertinimo ataskaitų ir nuomonių peržiūra. | Užtikrinti 2007–2013 m. programavimo laikotarpio teisinės sistemos įgyvendinimą. | Užtikrinti, kad veiksmingos valdymo ir kontrolės sistemos būtų įdiegtos laikotarpio pradžioje. | 4.2. | Nacionalinių audito strategijų peržiūra. | Užtikrinti 2007–2013 m. programavimo laikotarpio teisinės sistemos įgyvendinimą. | Užtikrinti nacionalinių audito strategijų derėjimą su reglamentais. | 4.3. | Supaprastinimo veiksmai: | Paskatinti naudotis 2007–2013 m. programavimo laikotarpio supaprastinimu ir sudaryti tam sąlygas. | Išvengti klaidų ir sumažinti grėsmę ES biudžetui. | a) deklaracija dėl dalinio baigimo pagal Reglamento (EB) Nr. 1083/2006 88 straipsnį, vėliau aptariama metiniuose susitikimuose su vadovaujančiosiomis institucijomis; | b) pranešimas apie vienodo dydžio sumų, skirtų netiesioginėms sąnaudoms, naudojimą (tik ESF), vėliau aptariamas metiniuose susitikimuose su vadovaujančiosiomis institucijomis. | 4.4. | Persvarstyti ir išaiškinti su atitiktimi reikalavimams 2007–2013 m. laikotarpiu susijusius klausimus: | Užtikrinti 2007–2013 m. programavimo laikotarpio teisinės sistemos įgyvendinimą. | Užtikrinti, kad reglamentus taikančios nacionalinės institucijos ir paramos gavėjai teisingai suprastų reglamentus. | a) pateikti ES atitikties reikalavimams taisykles 2007–2013 m. laikotarpiu viename lankstinuke; | b) pastaba apie Reglamento (EB) Nr. 1083/2006 55 straipsnio (projektai, iš kurių gaunamos pajamos) taikymą; | c) pastaba apie valstybės pagalbos taisyklių taikymą. | 4.5. | Geresnis informavimas apie viešųjų pirkimų taisykles. | Didžiausią dėmesį skirti pirminiam valdymo tikrinimui valstybėse narėse. | Sumažinti šio tipo klaidas naudojantis struktūrinių fondų ir Sanglaudos fondo parama. | 5. Veiksmai pirminiam tikrinimui nacionaliniu mastu pagerinti | 5.1. | Surengti seminarą vadovaujančiosioms ir tvirtinančiosioms institucijoms ir vėliau aptarti metiniuose susitikimuose su vadovaujančiosiomis institucijomis. | Didžiausią dėmesį skirti pirminiam valdymo tikrinimui valstybėse narėse. | Spręsti prasto pirminio tikrinimo rizikos problemą. | 5.2. | Atnaujinti 2007–2013 m. gerosios pirminio tikrinimo patirties ir tvirtinimo funkcijos vadovą. | Didžiausią dėmesį skirti pirminiam valdymo tikrinimui valstybėse narėse. Sustiprinti kontrolės sistemų grįžtamojo ryšio mechanizmus. | Spręsti prasto pirminio tikrinimo ir tvirtinimo funkcijos rizikos problemą. | 5.3. | Parengti vadovaujančiųjų institucijų atitikties teisės aktams vertinimo priemones. | Didžiausią dėmesį skirti pirminiam valdymo tikrinimui valstybėse narėse. | Spręsti prasto pirminio tikrinimo rizikos problemą. | 6. Veiksmai ataskaitoms apie valstybių narių finansinių klaidų ištaisymą pagerinti | 6.1. | Tikrinti gautus duomenis, užpildyti spragas ir ištaisyti neatitikimus. | Teikti išsamesnius, skaidresnius ir patikimesnius pranešimus apie ištaisytas finansines klaidas ir susigrąžintas sumas. | Geriau informuoti apie ištaisytas finansines klaidas ir susigrąžintas sumas | 6.2. | Vietoje patikrinti atrinktų valstybių narių duomenis. | Teikti išsamesnius, skaidresnius ir patikimesnius pranešimus apie ištaisytas finansines klaidas ir susigrąžintas sumas. | Tikrinti pateiktų duomenų tikslumą. | 7. Veiksmai geriau Komisijai informuoti apie audito veiklos poveikį | 7.1. | Tobulinti registravimo ir pranešimo apie audito rekomendacijų įgyvendinimą sistemas. | Vykdyti veiksmingesnę Komisijos priežiūrą, kad sumažėtų valstybių narių sistemų gedimo pavojus. Sustiprinti kontrolės sistemų grįžtamojo ryšio mechanizmus. | Tobulinti stebėjimo procesą ir palengvinti dalijimąsi audito rezultatais. | 7.2. | Tobulinti registravimo ir pranešimo apie taisomąsias priemones, vykdomas po Komisijos kontrolės ir audito, sistemas. | Teikti išsamesnius, skaidresnius ir patikimesnius pranešimus apie ištaisytas finansines klaidas ir susigrąžintas sumas. | Geriau informuoti apie ištaisytas finansines klaidas ir susigrąžintas sumas – Komisijos audito veiklos poveikio dalinį rodiklį. | 8. Veiksmai Komisijos audito veiklos poveikiui sustiprinti | 8.1. | Komisijos sprendimu nustatyti ir įgyvendinti mokėjimų sustabdymo, kai tik nustatomas rimtas nacionalinių sistemų trūkumas, strategiją. | Sustiprinti Komisijos audito veiklos poveikį veiksmingiau taikant mokėjimų sustabdymo ir finansinių klaidų ištaisymo procedūras. | Gauti pagrįstą patikinimą, kad valstybių narių valdymo ir kontrolės sistemos yra veiksmingos ir apsaugo ES biudžetą. | 8.2. | Pakeisti vidaus procedūras, kad mokėjimų sustabdymas ir finansinių klaidų ištaisymas būtų vykdomas kuo greičiau. | Sustiprinti Komisijos audito veiklos poveikį veiksmingiau taikant mokėjimų sustabdymo ir finansinių klaidų taisymo procedūras. | Gauti pagrįstą patikinimą, kad valstybių narių valdymo ir kontrolės sistemos yra veiksmingos ir apsaugo ES biudžetą. | 9. Veiksmai metinės audito ataskaitos patikimumui didinti | 9.1. | Rengiant metines audito ataskaitas, atlikti šiuos veiksmus: | Pagerinti generalinių direktoratų metinių audito ataskaitų kokybę. | Siekiant geriau stebėti daromą pažangą, pagerinti atskaitomybės apie valstybių narių sistemas skaidrumą ir tęstinumą. | a) teikti informaciją apie tai, kaip šalinami visi 2006 m. nustatyti esminiai sisteminiai trūkumai; | b) pranešti apie tai, kaip valstybės narės įgyvendino veiksmų planus, kad būtų galima šalinti trūkumus; | c) pranešti apie sprendimus sustabdyti tarpinius mokėjimus, kitus su tarpiniais mokėjimais susijusius perįgalioto leidimus suteikiančio pareigūno prevencinius veiksmus, Komisijos prašymu valstybių narių ištaisytas finansines klaidas ir Komisijos priimtus sprendimus ištaisyti finansines klaidas; | d) išsamiai paaiškinti, kodėl nėra rezervo, kai nustatomi esminiai sisteminiai trūkumai; | e) ankstesnių Audito Rūmų rekomendacijų įgyvendinimo ataskaita. | 10. | Veiksmai Finansinio reglamento 53b straipsnyje numatytų metinių suvestinių naudingumui padidinti | Analizuoti gautas suvestines, rezultatus įtraukti į metines audito ataskaitas, valstybių narių atžvilgiu imtis priemonių dėl įsipareigojimų nevykdymo. | Tinkamai prižiūrėti metines suvestines, kad būtų užtikrintas jų nuoseklumas, palyginamumas ir naudingumas. | Pagerinti valstybių narių suteikiamo patikimumo lygį. | [1] Europos Audito Rūmai, 2006 m. metinė ataskaita (OL 273, 2007 11 15). [2] COM(2008) 97. [3] SEC (2008) 2756. [4] COM(2009) 42. [5] SEC (2009) 1463. [6] Europos Audito Rūmai, 2006 m. metinė ataskaita, Komisijos atsakymas į 6.35 punktą. [7] Audito įstaigos, atsakingos už vykdomų programų baigimo deklaracijų parengimą. [8] Likutinė rizika visapusiškai patikrinus visų rūšių išlaidas ir ištaisius finansines klaidas. [9] COM(2008) 97. [10] COM(2006) 9. [11] 2010 m. sausio mėn. DG REGIO baigė visus 10-o veiksmų plano tęstinius veiksmus. [12] Dėl vieno projekto oficialus Komisijos sprendimas buvo priimtas 2010 m. sausio mėn. [13] Į veiksmų planą neįtrauktas ESF 1994–1999 m. programų finansinių klaidų ištaisymo procedūrų užbaigimas. [14] Įtraukti likę ir vėliausi sprendimai dėl 116 mln. EUR, priimti 2010 m. sausio mėn. [15] 2008 m. metinė ataskaita, 6 skyrius, 6.2 priedas. [16] COM(2008) 866. [17] COM(2009) 43. [18] Remiantis valstybių narių pateiktais duomenimis, bendra iki 2008 m. pabaigos nacionalinės valdžios institucijų panaikintų mokėjimų ir susigrąžintų lėšų suma buvo 3,556 mlrd. EUR, SEC (2009) 1495. [19] Į Belgiją, Jungtinę Karalystę, Slovėniją, Ispaniją, Prancūziją, Italiją, Portugaliją, Graikiją, Airiją ir Slovakiją. [20] Į Vokietiją, Kiprą, Latviją, Vengriją, Nyderlandus, Austriją, Lenkiją, Švediją ir Suomiją. [21] 2009 m. visi sprendimai dėl mokėjimų sustabdymo buvo panaikinti arba pradėtos jų panaikinimo procedūros. [22] Projektai atrinkti dviem etapais: pirmuoju etapu atsitiktine tvarka atrinkta 18 mokėjimo paraiškų, gautų iki 2009 m. gegužės pabaigos, antruoju etapu iš kiekvienos paraiškos buvo atrinkta po 10 veiksmų. Taikyti parametrai: 95 % pasikliovimo lygis ir 2 % reikšmingumo riba. [23] EE, LT, HU, RO, DE, FR, LV, PL, IE, PT, SI, AT, SE, DK ir IT, pirmosios 10 iš išvardytų valstybių narių buvo įtrauktos į imtį. [24] Europos Audito Rūmai, 2008 m. metinė ataskaita, Komisijos atsakymas į 6.23 punktą. [25] Atsižvelgiant į tai, kad šio tyrimo programų atranka buvo pagrįsta rizika, į auditą įtrauktos didesnės rizikos programos. [26] Preliminarios sumos, kurių auditą atlieka Audito Rūmai ir kurios įtrauktos į 2009 m. metines finansines ataskaitas. [27] Duomenys apie EŽŪOGF ir ŽOFP neįtraukti. [28] Šaltinis: 2007 m. Komisijos metinės finansinės ataskaitos 6 pastaba, duomenys gali būti suapvalinti palyginti su ankstesnėmis ataskaitomis. [29] Šaltinis: 2008 m. Komisijos metinės finansinės ataskaitos 6 pastaba, duomenys gali būti suapvalinti palyginti su ankstesnėmis ataskaitomis. [30] Tai preliminarūs duomenys, kurie gali keistis arba būti panaikinti atsižvelgiant į prieštaringų nuomonių derinimo procedūros baigtį. Stulpelyje „Numatyta suma (mln. EUR)“ pateikiami tiksliausi galimų finansinių klaidų ištaisymo įverčiai, atsižvelgiant į auditų rekomendacijų įgyvendinimo tikrinimą, nacionalinių veiksmų planų įgyvendinimą, valstybėms narėms įteiktus galutinės pozicijos raštus ir klausymų rezultatus. [31] Susijęs su procedūra, vykdoma pagal 1.3 veiksmą. [32] Vėliau 2009 m. buvo priimtas Komisijos sprendimas dėl mokėjimų sustabdymo panaikinimo. [33] Vėliau 2009 m. buvo priimtas Komisijos sprendimas dėl mokėjimų sustabdymo panaikinimo.